《送欧阳广明游仰山兼简慈书记二首 其二》
宋代·王庭圭

不畏霜风射眼酸，要登峰顶作奇观。连天野水微生绿，隔岸官梅已破寒。

试共嵇康寻石髓，要随杜老逐金鞍。归来山鸟迎人闹，应是怪君犹布襕。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。